Region Nordjylland indleder nu den proces, som skal sikre en afløser for Per Okkels.

Regionsrådet godkendte i dag den køreplan for ansættelse af en ny regionsdirektør. Køreplanen er udarbejdet i samarbejde med konsulenter fra Lundgaard, som skal hjælpe med rekrutteringen til den ledige stilling. Ifølge køreplanen bliver den nye regionsdirektør endeligt godkendt på mødet i Regionsrådet 20. maj. Indtil da konstitueres regionens økonomidirektør Anders Boje i stillingen. Regionen udarbejder i øjeblikket stillingsbeskrivelsen, og regionsrådsformand Ulla Astman er ikke i tvivl om at få et bredt og kvalificeret ansøgerfelt. Per Okkels fratræder stillingen 15. marts, til fordel for en stilling i Danske Regioner.